दाती महाराज पर लगे दुष्कर्म के आरोप की जांच कर रही अपराध शाखा ने शुक्रवार को बाबा से दोबारा 12 घंटे तक पूछताछ की। सुबह 10 बजे जांच टीम द्वारा एक के बाद एक सवाल पूछे जाने का सिलसिला शुरू होते ही बाबा घबरा गया और संयुक्त पुलिस आयुक्त के सामने ही फूट-फूटकर रोने लगा। हालांकि, जांच टीम ने उसे चुप कराया, पानी पिलाया और शांत कराने के बाद उससे फिर से पूछताछ शुरू की, जो देर रात करीब नौ बजे तक चली। बयानों की रिकॉर्डिंग भी की : संयुक्त पुलिस आयुक्त शुक्रवार को बाबा से पूछताछ करने खुद ही पहुंचे थे। लगातार करीब 12 घंटे की पूछताछ के दौरान बाबा से किए गए सवाल जवाब की वीडियो रिकॉर्डिंग भी कराई गई। जांच से जुड़े एक वरिष्ठ अधिकारी ने बताया कि संयुक्त पुलिस आयुक्त ने बाबा के फूट-फूट कर रोने पर पहले तो अपनी टीम से उसे चुप कराने को कहा। बाद में उसके वकीलों से भी उसे समझाने को कहा। कई दिनों से चल रही पूछताछ के बावजूद पुलिस के कुछ सवालों का दाती महाराज और उनके भाई सही जवाब नहीं दे रहे थे।